​ວິ​ສາ​ຫະກິດ ​ແປ​ຮູບ​ສິນຄ້າ ​ເກືອບ 40,000 ​ແຫ່ງ​ ໃນ​​ລາວ ຕົກຢູ່ໃນສະພາບ ສ່ຽງຕໍ່ການລົ້ມລະລາຍ
​ເຈົ້າໜ້າ​ທີ່​ຂັ້ນສູງ ກະຊວງອຸດສາຫະກຳ ​ເປີດ​ເຜີຍ​ວ່າ ​​ວິ​ສາ​ຫະກິດ​ແປ​ຮູບ​ສິນຄ້າ​ ໃນທົ່ວ​ລາວ ​ຈຳນວນ​ເຖິງ 39,890 ​ແຫ່ງ ​ບໍ່​ມີ​ຄວາມ​ພ້ອມ​ທີ່​ຈະ​ແຂ່ງຂັນ ​ໃນຕະຫລາດການ​ຄ້າ​ເສລີ ອາຊ່ຽນ​.
ບັນດາວິສາຫະກິດແປຮູບສິນຄ້າ ເກືອບ 40,000 ແຫ່ງໃນທົ່ວ ປະເທດລາວ ຕົກຢູ່ໃນສະພາບການສຸ່ມສ່ຽງ ທີ່ຈະຕ້ອງລົ້ມລະ ລາຍ ເພາະບໍ່ສາມາດແຂ່ງຂັນໃນຕະຫລາດການຄ້າເສລີອາຊ່ຽນ ປີ 2015 ນີ້ ເຈົ້າໜ້າທີ່ຂັ້ນສູງໃນກະຊວງອຸດສາຫະກຳ ແລະການຄ້າ ເປີດເຜີຍວ່າ ການສຳຫລວດ ຄວາມພ້ອມໃນດ້ານການແຂ່ງຂັນ ຂອງບັນດາວິສາຫະກິດແປຮູບສິນຄ້າ ໃນທົ່ວປະເທດ ລາວ ພົບວ່າມີຈຳນວນເຖິງ 39,890 ແຫ່ງບໍ່ມີຄວາມພ້ອມທີ່ຈະແຂ່ງຂັນ ໃນຕະຫລາດ ການຄ້າເສລີລະຫວ່າງ 10 ປະເທດສະມາຊິກໃນກຸ່ມອາຊ່ຽນ ທີ່ຈະຕ້ອງປະຕິບັດຕາມຂໍ້ ຕົກລົງຢ່າງຄົບຖ້ວນ ພາຍໃນວັນທີ 31 ທັນວາ 2015 ນີ້ ທັງນີ້ໂດຍມີສາເຫດມາຈາກ ການທີ່ບັນດາວິສາຫະກິດ ແປຮູບສິນຄ້າໃນລາວ ຍັງມີການ ຜະລິດສິນຄ້າ ທີ່ມີລະດັບຄຸນນະພາບຕ່ຳ ເນື່ອງຈາກຜູ້ຜະລິດສິນຄາສ່ວນໃຫຍ່ ຍັງຂາດ ຄວາມຮູ້ຄວາມເຂົ້າໃຈ ແລະບໍ່ມີທັກສະ ໃນການຜະລິດສິນຄ້າ ທີ່ເປັນທີ່ຕ້ອງການຂອງ ຕະຫລາດ ລວມທັງຍັງບໍ່ມີຫລັກວິຊາການ ໃນການຜະລິດສິນຄ້າ ທີ່ໄດ້ມາດຕະຖານ ອີກດ້ວຍ ດັ່ງທີ່ເຈົ້າໜ້າທີ່ຂັ້ນສູງຂອງລາວໄດ້ໃຫ້ການຢືນຢັນວ່າ: ແຕ່ຢ່າງໃດກໍຕາມ ການທີ່ຈະປ້ອງກັນ ເພື່ອບໍ່ໃຫ້ບັນຫາດັ່ງກ່າວນີ້ ເກີດຂຶ້ນນັ້ນ ຈະຕ້ອງໃຫ້ເງິນທຶນບໍ່ນ້ອຍກວ່າ 10,000 ຕື້ກີບ ຫຼື ປະມານ 1,250 ລ້ານດອນລາ ສຳຫລັບໃຊ້ໃນການພັດທະນາ- ປັບປຸງ ແລະ ຍົກລະດັບຄຸນນະພາບ ທັງໃນການບໍລິຫານ ແລະ ການຜະລິດສິນຄ້າ ຂອງບັນດາວິສາຫະກິດເຫຼົ່ານີ້ ໃຫ້ສູງຂຶ້ນ ແຕ່ ບັນຫາກໍຄື ລັດຖະບານລາວ ມີກອງທຶນສຳຫລັບໃຫ້ການສະໜັບ ສະໜຸນດັ່ງກ່າວ ພຽງ 16 ຕື້ກີບເທົ່ານັ້ນ ຈຶ່ງເຮັດໃຫ້ບັນດາວິສາຫະ ກິດເຫຼົ່ານີ້ ມີຄວາມສ່ຽງສູງ ທີ່ຈະຕ້ອງປະສົບກັບ ສະພາວະລົ້ມລະ ລາຍ ເນື່ອງຈາກບໍ່ສາມາດ ທີ່ຈະແຂ່ງຂັນກັບບັນດາວິສາຫະກິດ ຂອງປະເທດສະມາຊິກ ໃນອາຊ່ຽນດ້ວຍກັນໄດ້ ໂດຍສະເພາະ ແມ່ນບັນດາວິສາຫະກິດ ໃນປະເທດສະມາຊິກເກົ່າ ຂອງອາຊ່ຽນ ທັງໄທ ອິນໂດເນເຊຍ ມາເລເຊຍ ຟີລິບປິນ ແລະ ສິງກະໂປ ລວມເຖິງປະເທດສະມາຊິກໃໝ່ ຢ່າງ ຫວຽດນາມດ້ວຍ ແຕ່ຢ່າງໃດກໍຕາມ ທາງການລາວກໍຄາດຫວັງວ່າ ຈະໄດ້ຮັບການຊ່ວຍເຫຼືອ ຈາກຕ່າງປະເທດ ທັງໃນດ້ານເທກນິກ ແລະເງິນທຶນສຳຫລັບພັດທະນາ ບັນດາວິສາຫະກິດດັ່ງກ່າວນີ້ໂດຍກ່ອນ ໜ້ານີ້ ກະຊວງອຸດສາຫະກຳ ແລະການຄ້າ ກັບອົງການ ພັດທະນາສາກົນຂອງສະຫະລັດ ອາເມຣິກາ (USAID) ກໍໄດ້ລົງນາມໃນບັນທຶກຄວາມເຂົ້າໃຈ (MOU) ວ່າດ້ວຍ ການເຊື່ອມ ໂຍງກັບອາຊ່ຽນ ແລະສາກົນລະຍະທີ 2 ໂດຍພາຍໃຕ້ບັນທຶກຄວາມເຂົ້າໃຈສະບັບນີ້ ອົງການ USAID ໄດ້ສະໜັບສະໜຸນເງິນ ໃນມູນຄ່າລວມ 9 ລ້ານດອນລາ ຊຶ່ງແບ່ງອອກເປັນ 8 ລ້ານ 5 ແສນດອນລາ ສຳຫລັບ ໂຄງການຮ່ວມມືດ້ານການເຊື່ອມໂຍງອາຊ່ຽນ ແລະສາກົນ ທີ່ມີເປົ້າໝາຍໃຫ້ການສະໜັບ ສະໜຸນລາວ ເພື່ອໃຫ້ສາມາດຈັດຕັ້ງປະຕິບັດພັນທະຕ່າງໆ ໃນການເປັນສະມາຊິກ ໃນ ອົງການໆຄ້າໂລກ (WTO) ແລະບັນດາພັນທະຜູກພັນຕ່າງໆ ໃນການກ້າວໄປເປັນປະຊາ ຄົມເສດຖະກິດອາຊ່ຽນພາຍໃນທ້າຍປີ 2015 ໃຫ້ໄດ້ຢ່າງແທ້ຈິງ ສ່ວນອີ 5 ແສນດອນລານັ້ນ ກໍເປັນການປະກອບສ່ວນເຂົ້າໃນກອງທຶນ ຊ່ວຍເຫຼືອຫຼາຍຝ່າຍ ທີ່ອົງການ USAID ໄດ້ຮ່ວມມືກັບທະນາຄານໂລກ ໃຫ້ການຊ່ວຍເຫຼືອລາວ ເພື່ອການ ພັດທະນາດ້ານການຄ້າ ລະຍະທີ 2 ລວມເຖິງການຊ່ວຍເຫຼືອ ໃນການຈັດຕັ້ງປະຕິບັດ ບັນດາຄວາມຮຽກຮ້ອງຕ້ອງການຕ່າງໆ ພາຍໃຕ້ສັນຍາການຄ້າ ທັງລະຫວ່າງລາວກັບ ສະຫະລັດ ແລະສາກົນດ້ວຍ ນອກຈາກນັ້ນ ສະຫະລັດ ຍັງໄດ້ໃຫ້ຄວາມສຳຄັນເປັນພິເສດ ໃນການພັດທະນາລະບົບ ກົດໝາຍ ໃນລາວ ອີກດ້ວຍ ສ່ວນທະນາຄານໂລກ ກໍໃຫ້ການຊ່ວຍເຫຼືອ ວິສາຫະກິດ ເຫຼົ່ານີ້ ໃນມູນຄ່າ 96 ຕື້ກີບ ໃນປີ 2015